Byltir Apple farsímamarkaðnum?

Ég hef rætt við nokkra harða Makka-unnendur síðustu daga og alltaf berst talið að nýja iPhone-símanum sem Apple hyggst setja á markaðinn á næstunni. Enda ekki að furða, því þarna virðist vera mjög flott græja á ferðinni.

Það segir meira en margt annað um næstum trúarlega stöðu Steve Jobs hjá Makka-fólki að allir þessir félagar mínir horfðu á MacWorld-ræðu Jobs þegar hann kynnti símann (ég verð að viðurkenna að ég hef látið nægja að lesa um ræðuna og símann). Hvað sem því líður er vel þess virði að skoða ítarlega kynningu á iPhone á vef Apple, þar sem öll helstu einkenni símans eru kynnt.

Aukið flækjustig

Það verður að segjast eins og er að við fyrstu sýn virðist Apple fara mjög spennandi leið við hönnun iPhone-símans. Notendaskilin eru einföld en ofursvöl og fjölmörg „Vá!“-móment, svo maður sletti nú svolítið (skrun-eiginleikinn virðist t.d. vera alger snilld). Stóri kosturinn við iPod-inn var einmitt hversu einfaldur hann var í notkun um leið og hann var flottur og gat geymt meiri tónlist en flestir aðrir spilarar þegar hann kom fram á sjónarsviðið.

Það, hvort iPhone-síminn sé eins einfaldur og þægilegur í notkun og þeir Apple-menn segja, er reyndar stóra spurningin með iPhone-símann. Munurinn á iPhone og iPod er nefnilega verulegur að því leyti að iPod-inn er hannaður til að leysa tiltölulega fá verkefni af hendi á einfaldan hátt, á meðan iPhone-síminn er mun flóknara fyrirbæri. Hann er sími, tónlistarspilari, netvafri, tölvupóst- og SMS-skrifgræja, myndavél og margt fleira og verður spennandi að sjá hversu vel tekst til við að leysa þetta aukna flækjustig.

Auðvelt að veðja á Apple

Flestir sem eiga einn af dýrari GSM-símunum á markaðnum kannast sennilega við að þótt símarnir þeirra geti flest þetta sem talið var upp hér að ofan er sjaldnast mjög einfalt að læra á það allt og því vill oft enda svo að margir eiginleikanna séu sjaldan eða aldrei notaðir. Ef maður ætti hins vegar að veðja á einhvern tækjaframleiðanda til að leysa það erfiða verkefni að sameina þessa þætti í einu tæki og gera það almennilega, yrði Apple án nokkurs vafa fyrir valinu.

Þar á bæ tókst mönnum t.d. að setja á markað nýja kynslóð stýrikerfa fyrir nokkrum árum sem Microsoft er fyrst núna að takast að herma eftir að nokkru leyti með Windows Vista. Og við þekkjum öll söguna af því hvernig þeim tókst að gera MP3-spilara notendavæna (og flotta) í fyrsta skiptið með iPod-inum. Lykilorðið er einfaldleiki – að búa til tæki sem einfalt er fyrir almenning að nota – sem er nálgun sem löngum hefur vafist fyrir mörgum tækjaframleiðandanum.

Hversu mörg núll?

En svo er annað sem skiptir nokkru máli: Hvað þarf maður svo að punga út fyrir einni svona græju? Í Bandaríkjunum verður verðið 499 og 599 dollarar (c.a 37.000 og 45.000 kr.) þegar símarnir koma á markað í sumar en það er reyndar með tveggja ára samning við þarlent símafyrirtæki. Það er því afar erfitt að giska á verðið hér á landi þegar iPhone verður settur á markað í Evrópu (sem verður á síðasta ársfjórðungi þessa árs samkvæmt áætlunum). Það má samt vel ímynda sér að það muni teygjast óþægilega nálægt hundraðþúsundkallinum.

En við getum að vísu vonað að tollayfirvöld muni setja iPhone í sama tollflokk og aðra síma í stað þess að setja hann í ofurtollflokk eins og iPod-inn, sem hefur leitt til þess að Íslendingar hafa nær einungis keypt slíkar græjur erlendis eða í fríhöfninni (sjá eldri grein um það mál með því að smella hér).

Hvað sem þessu líður er ljóst að afar spennandi verður að fylgjast með viðtökum almennings vestanhafs næsta sumar þegar fyrstu iPhone-símarnir koma á markað. Ef Apple hefur tekist vel til er ljóst að aðrir símaframleiðendur hafa öðlast verulega skeinuhættan keppinaut.

Kristinn Jón Arnarson er almannatengslaráðgjafi hjá AP Almannatengslum og fyrrverandi ritstjóri Tölvuheims. EM> P>